На основу члана 29. став 2. Закона о путевима („Службени гласник РСˮ, бр. 41/18 и 95/18 - др.закон) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 -УС, 44/14 и 30/18 - др. закон),

Влада доноси

УРЕДБУ

О ЕВРОПСКОЈ ЕЛЕКТРОНСКОЈ НАПЛАТИ ПУТАРИНЕ

Члан 1.

Овом уредбом прописује се начин успостављања и примене, односно  
функционисања система Европске електронске наплате путарине (у даљем тексту: ЕЕНП), поступање управљача државног пута и пружаоца услуге ЕЕНП.

Члан 2.

ЕЕНП је систем електронске наплате путарине на територији Европске уније који омогућава кориснику државног пута да, на основу уговора закљученог са пружаоцем услуге ЕЕНП, стекне статус корисника услуге ЕЕНП.

Члан 3.

Управљач државног пута, најкасније до дана приступања Републике Србије Европској унији, обезбеђује услове за закључивање уговора са пружаоцем услуге ЕЕНП у Европској унији, чиме ће омогућити корисницима плаћање путарине на начин прописан чланом 2. ове уредбе.

Уговором из става 1. овог члана одређује се начин обраде трансакција на наплатним станицама, финансијски обрачун, поступци за преглед података о трансакцијама, посебно у случају заказивања или квара опреме, контролни системи, могућност принудног извршења и осигурања плаћања.

Члан 4.

Корисници услуге ЕЕНП могу уговорити начин плаћања путарине путем ЕЕНП с било којим пружаоцем услуге ЕЕНП, без обзира на држављанство корисника, државу у којој корисник има боравиште и државу у којој је регистровано возило.

Сматра се да је корисник ЕЕНП плаћањем путарине пружаоцу услуге ЕЕНП са којим има закључен уговор, испунио обавезу плаћања корисника услуге према надлежном субјекту за наплату путарине.

Члан 5.

Управљач државног пута, који је истовремено и пружалац услуге ЕЕНП, води одвојено пословне књиге за ЕЕНП како би се посебно исказао рачун добити и губитка у вези са плаћањем путарине путем ЕЕНП.

Члан 6.

Ова уредба ступа на снагу осмог дана од дана објављивања у „Службеном гласнику Републике Србијеˮ, а почиње да се примењује даном приступања Републике Србије Европској унији.

05 Број: 110-1531/2020

У Београду, 20. фебруара 2020. године

В Л А Д А

ПРЕДСЕДНИK

Ана Брнабић, с.р.